A.

Vrste izdelkov: 1. Računalnik: Naprava, ki izvaja logične operacije in obdeluje podatke. Za namene te specifikacije računalniki obsegajo nepremične in prenosne enote, vključno z namiznimi računalniki, integriranimi namiznimi računalniki, prenosnimi računalniki, malimi strežniki, lahkimi odjemalci in delovnimi postajami. Čeprav računalniki lahko uporabljajo vhodne naprave in prikazovalnike, se za te naprave ne zahteva, da se odpremijo skupaj z računalnikom. Deli računalnikov so vsaj: (a) centralna procesna enota (CPE) za izvajanje operacij. Če ni centralne procesne enote, mora naprava delovati kot odjemalni prehod na strežnik, ki deluje kot računalniška procesna enota; (b) uporabniške vhodne naprave, kot so tipkovnica, miška ali sledilna ploščica, in (c) integriran prikazovalni zaslon in/ali zmožnost podpore zunanjemu prikazovalnemu zaslonu za prikaz informacij. 2. Namizni računalnik: Računalnik, katerega glavna enota naj bi ostala na stalni lokaciji, pogosto na pisalni mizi ali na tleh. Namizni računalniki niso zasnovani za prenašanje in so zasnovani za uporabo z zunanjim prikazovalnikom, tipkovnico in miško. Namizni računalniki so namenjeni širokemu naboru uporab doma in v pisarni, vključno z uporabami na prodajnih mestih. (a) Integrirani namizni računalnik: Namizni računalnik, kjer sta računalniška strojna oprema in prikazovalnik vgrajena v eno ohišje in ki je na napajanje iz izmeničnega električnega omrežja povezan prek enega kabla. Možni obliki integriranih namiznih računalnikov sta: (1) sistem, kjer sta prikazovalnik in računalnik fizično združena v eno enoto; ali (2) sistem, sestavljen kot enotni sistem, pri katerem je prikazovalnik ločen, vendar povezan z glavnim ogrodjem z napajalnim kablom za enosmerni tok, računalnik in prikazovalnik pa se napajata iz enega vira. Kot podniz namiznih računalnikov so integrirani namizni računalniki običajno zasnovani tako, da zagotavljajo podobne funkcije kot namizni sistemi. 3. Prenosni računalnik: Računalnik, posebej zasnovan za prenašanje in zato, da daljše obdobje deluje z neposredno povezavo na vir napajanja izmeničnega toka in brez nje. Prenosni računalniki imajo vgrajen prikazovalnik, nesnemljivo mehansko tipkovnico (z uporabo fizičnih premičnih tipk) in kazalno napravo. Opomba: Prenosni računalniki so običajno zasnovani tako, da omogočajo podobne funkcije kot namizni računalniki, vključno z delovanjem programske opreme, ki ima podobne funkcije kot programska oprema, ki se uporablja pri namiznih računalnikih. Za namene te specifikacije prenosni računalniki obsegajo modele z zasloni, občutljivimi na dotik. (a) Premični lahki odjemalec: Računalnik, ki ustreza opredelitvi lahkega odjemalca, zasnovan posebej za prenosljivost, ki pa ustreza tudi opredelitvi prenosnega računalnika. Ti izdelki se za namene te specifikacije štejejo kot prenosni računalniki. (b) Hibridni prenosni računalniki: Računalnik, ki je podoben tradicionalnemu prenosnemu računalniku oblike školjke, vendar ima snemljiv prikazovalnik, ki lahko deluje kot neodvisna tablica/tablični računalnik, ko je odklopljen. Tipkovnica in prikazovalni del izdelka se morajo dobaviti kot združena enota. Hibridni računalniki se v nadaljevanju te specifikacije obravnavajo kot prenosni računalniki, zato se jih ne omenja posebej. 4. Tablica/tablični računalnik: Računalniška naprava, zasnovana za prenosljivost, ki izpolnjuje vsa naslednja merila: (a) vsebujejo vgrajen prikazovalnik z diagonalo, ki je večja od 6,5 palca in manjša od 17,4 palca; (b) v tovarniški konfiguraciji nima vgrajene, fizično pritrjene tipkovnice; (c) ima zaslon, občutljiv na dotik, na katerega se primarno zanaša; (tipkovnica je opcijska); (d) ima brezžično omrežno povezavo, na katero so primarno zanaša (npr. wi-fi, 3G, LTE itd.), in (e) ima notranjo baterijo, iz katere se primarno napaja (s priključkom za električno omrežje za polnjenje baterije in ne za primarno napajanje naprave). 5. Prenosljivi računalnik vse v enem: Računalniška naprava, zasnovana za omejeno prenosljivost, ki izpolnjuje vsa naslednja merila: (a) vsebuje vgrajen prikazovalnik z diagonalo, ki je večja ali enaka 17,4 palca; (b) v tovarniški konfiguraciji nima tipkovnice, vgrajene v fizično ohišje izdelka; (c) ima zaslon, občutljiv na dotik, na katerega se primarno zanaša; (tipkovnica je opcijska); (d) ima brezžično omrežno povezavo (npr. wi-fi, 3G, LTE itd.) in (e) ima notranjo baterijo, vendar se primarno napaja s priključitvijo na izmenično električno omrežje. 6. E-bralnik: Naprava, zasnovana za prikaz in uporabo statičnih podob. Za prikazovalnik je značilna nizka stopnja osveževanja in izdelava iz bistabilnih materialov, kjer energija ni potrebna za ohranjanje prikazane podobe ampak samo za njeno spremembo. 7. Mali strežnik: Računalnik, ki ima običajno sestavne dele namiznega računalnika v standardizirani namizni obliki, vendar je zasnovan predvsem za to, da je gostitelj za shranjevanje podatkov za druge računalnike. Mali strežniki so zasnovani tako, da lahko opravljajo funkcije, kot so omogočanje storitev omrežne infrastrukture (npr. arhiviranje) in gostitev podatkov/medijev. Ti izdelki niso zasnovani za obdelavo podatkov za druge sisteme ali vodenje spletnih strežnikov kot glavno funkcijo. Mali strežnik ima naslednje značilnosti: (a) zasnovan mora biti kot podstavek, stolp ali biti v drugi standardizirani obliki, podobni tistim, ki jih imajo namizni računalniki, tako da so vsa obdelava podatkov, shranjevanje podatkov in mrežna povezljivost znotraj ene enote/izdelka; (b) zasnovan je za obratovanje 24 ur na dan, 7 dni na teden ob minimalnem nenačrtovanem neobratovanju (v obsegu nekaj ur na leto); (c) zmožen mora biti delovati v okolju z več hkratnimi uporabniki, kjer služi več uporabnikom prek enot odjemalcev v omrežju, in (d) mora biti zasnovan za operacijski sistem, sprejet v industriji, za domače oziroma manj zmogljive aplikacije strežnikov (npr. Windows Home Server, Mac OS X Server, Linux, UNIX, Solaris). 8. Lahki odjemalec: Računalnik z neodvisnim napajanjem, ki je odvisen od povezave z oddaljenimi računalniškimi viri (npr. računalniškim strežnikom, oddaljeno delovno postajo) za zagotavljanje osnovnih funkcij. Glavne računalniške funkcije (npr. izvajanje programov, shranjevanje podatkov, povezovanje z drugimi viri na internetu) se zagotavljajo z oddaljenimi računalniškimi viri. Lahki odjemalci, zajeti v tej specifikaciji, so (1) omejeni na naprave brez rotacijskih hranilnih medijev, vgrajenih v računalnik, in (2) zasnovani za postavitev na stalni lokaciji (npr. na pisalni mizi) in ne za prenašanje. (a) Integrirani lahki odjemalec: Lahki odjemalec, kjer sta računalniška strojna oprema in prikazovalnik na napajanje iz izmeničnega električnega omrežja povezana prek enega kabla. Možni obliki integriranih lahkih odjemalcev sta: (1) sistem, kjer sta prikazovalnik in računalnik fizično združena v eno enoto; ali (2) sistem, sestavljen kot enotni sistem, pri katerem je prikazovalnik ločen, vendar povezan z glavnim ogrodjem z napajalnim kablom za enosmerni tok, računalnik in prikazovalnik pa se napajata iz enega vira. Kot podniz lahkih odjemalcev so integrirani lahki odjemalci običajno zasnovani tako, da zagotavljajo podobne funkcije kot sistemi lahkih odjemalcev. (b) Ultralahki odjemalci: Računalnik z manjšimi lokalnimi viri kot standardni lahki odjemalec, ki od miške in tipkovnice pošilja neobdelane vhodne podatke do oddaljenega računalniškega vira in od njega dobi nazaj neobdelane video podatke. Ultralahki odjemalec se ne more povezati z več napravami hkrati ali izvajati oddaljenih okenskih aplikacij, ker na njem ni uporabniško vidnega operacijskega sistema odjemalca (je pod strojno programsko opremo in nedostopen uporabniku). 9. Delovna postaja: Računalnik visoke zmogljivosti, ki je namenjen enemu uporabniku in se običajno uporablja za grafiko, CAD, razvoj programske opreme, finančno in znanstveno uporabo ter druge zahtevne računalniške naloge. Delovne postaje iz te specifikacije (a) se tržijo kot delovne postaje; (b) zagotavljajo povprečni čas med okvarami (MTBF) vsaj 15 000 ur (na podlagi Bellcore TR-NWT-000332, 6. izdaja, 12/97, ali na podlagi podatkov, zbranih na terenu); (c) podpirajo ECC (error-correcting code – sprotno zaznavanje in odprava napak) in/ali medpomnilnik. Poleg tega delovna postaja izpolnjuje tri ali več izmed naslednjih pogojev: (a) ima dodatno podporo napajanja za visoko kakovostno grafiko (npr. dodatni vir napajanja PCI-E 6-pin 12V); (b) na matični plošči je ožičena za več kot x4 PCI-E poleg grafičnih rež in/ali podpore PCI-X; (c) ne podpira grafike UMA (Uniform Memory Access); (d) ima pet ali več rež PCI, PCI-E ali PCI-X; (e) zagotavlja večprocesorsko podporo za dva ali več procesorjev (podpirati mora fizično ločena ohišja/procesorska vtična mesta, tj. zahteve ni možno izpolniti s podporo za en večjedrni procesor); in/ali (f) kvalificirata jo vsaj dve certifikaciji proizvoda s strani neodvisnih prodajalcev programske opreme (ISV); certificiranja lahko še potekajo, vendar se morajo končati v treh mesecih po kvalifikaciji.